Se desfășoară pregătiri intense pe Aeroportul Timișoara pentru un dublu eveniment istoric. Este vorba de inaugurarea noului terminal de plecări, construit cu o investiție de 38 de milioane de euro, și de primul zbor după aderarea României la Spațiul Aerian Schengen.
Odată cu integrarea României în Spațiul Aerian Schengen, controalele de documente ale Poliției de Frontieră vor fi eliminate pentru călătoriile către destinațiile din spațiul Schengen. Singurele destinații din Timișoara unde românii vor călători fără modificări vor fi Marea Britanie, împreună cu zborurile charter către Turcia, Egipt sau Tunisia.
Pe data de 28 martie, se va desfășura ceremonia de inaugurare a noului Terminal Schengen de pe Aeroportul Timișoara. Investiția a fost evaluată la 38 de milioane de euro.
Buletinele vor fi controlate la îmbarcarea în avion
Filtrul de control al documentelor va fi eliminat. Însă filtrele de securitate vor rămâne în vigoare și vor fi obligatorii pentru toate zborurile. Este important de subliniat că nicio persoană nu va putea călători fără documente de identitate, așa cum ar fi posibil în cazul călătoriilor terestre. Mai mult, achiziționarea unui bilet de avion nu este posibilă fără furnizarea datelor personale. La îmbarcare, vor fi controlate buletinele, pentru a se confirma identitatea pasagerului.
"În Terminalul Schengen, terminalul de Plecări Externe, care va fi inaugurat la 29 martie, pasagerii vor putea călătorii în țările din spațiul Schengen exact ca și cum s-ar duce acum la București. Călătoria într-o țară Schengen e exact ca și cum am călători în țara noastră.
De reținut însă că omul nu este anonim într-un avion. La îmbarcare vor fi controlate buletinele pentru a confirma identitatea pasagerului care deține boarding-pass-ul. Cel care călătorește este și cel care deține biletul. Așadar, nu nu plecăm fără buletin de acasă", a declarat Andrei Obreja, director IT și comunicații al Aeroportului Timișoara.
Noul terminal va fi dotat cu șase echipamente cu raze X pentru efectuarea controlului de securitate al pasagerilor. Acestea vor putea procesa 800 de pasageri pe oră.
"Bineînțeles, controlul de securitate nu va dispărea. Securitatea pasagerilor în timpul zborurilor este necesar să fie asigurată. Vom avea șase fluxuri de control al pasagerilor cu aparate cu raze x. De asemenea vom avea porți de detectoare de metale și în premieră body scanere. Persoana trebuie să stea timp de două secunde, iar astfel ofițerii de la SRI obțin o imagine unde orice obiect străin va fi evidențiat. Vom putea identifica și obiecte nemetalice", a adăugat Andrei Obreja.
Terminalul B va deveni terminalul non-Schengen
Ca parte a reorganizării de pe Aeroportul Timișoara, vechiul Terminal B va fi transformat în terminalul non-Schengen. Acolo, au fost implementate sisteme noi de securitate. Pasagerii vor avea posibilitatea de a trece prin verificări folosind porți automate de control al pașapoartelor biometrice.
"Dacă pe Terminalul Schengen pasagerii nu vor mai fi supuși controlului documentelor la trecerea frontierei de stat, în Terminalul non-Schengen este necesară implementarea unor măsuri care să satisfacă Standardul Schengen, dar și instrucțiunile Frontex.
Aeroportul Timișoara a achiziționat șase porți automate de control a documentelor. Aceste porți analizează datele stocate în cipul pașapoartelor biometrice și compară aceste date cu biometria pasagerului care este prelevată prin intermediul cititorilor de amprente și a camerelor de luat vederi din dotata porților. În cazul în care sunt suspiciuni, aceste informații ajung la ofițerii poliției de frontieră", a declarat Andrei Obreja.
În anul 2023, aproximativ 19% din pasagerii de pe Aeroportul Timișoara au călătorit către și din țări care nu sunt membre ale Spațiului Schengen.
Primul zbor din istoria Aeroportului Timișoara către o destinație din Spațiul Schengen aerian va avea loc pe 31 martie, începând cu ora 6:15. Acesta va avea destinația Stuttgart și va fi operat de compania Lufthansa.